hsb mn sw af en en en en fr eu en li es nl nl af af af nl it de lb nl nl af af cs it af ne af cs af af af nl af af af nl af af af nl af af af af nl af af af af af af en fr de nl en af nl fy en tr nl nl nl nl nl af en kk
Lydenstyd - NG Kerk Lindenpark
waar die familie saakmaak …
Solid Rock en Skip 7
Lydenstyd is ‘n seisoen van 46 dae waarin die kerk die lyding van Christus in herinnering roep en daarop reageer in voorbereiding op die Paasfees.
Lydenstyd wys by uitstek dat God op ‘n besonderse manier die God van die noodlydende, die arme en die veronregte is en dat Christus in ons werklike nood ingedaal het.
Waar kom Lydenstyd vandaan?
Die Westerse kerk het in die tweede helfte van die vierde eeu in navolging van die Oosterse kerk begin om as voorbereiding vir Paasfees ‘n vastydperk van 40 dae in te stel. Die vas het meestal beteken dat slegs een maaltyd per dag sonder vleis geëet is.
Tradisioneel begin die vastydperk op As-Woensdag. Aanvanklik was die plaas van die as op die kop van ‘n sondaar ‘n soort tughandeling en boete-oplegging van die kerk. Later het die as ‘n meer seremoniële funksie gekry waarin die as, gewoonlik die vorige jaar se verbrande palmtakke, op die voorkoppe van die lidmate in die vorm van ‘n kruis gesmeer is.
Wanneer vier ons Lydenstyd?
Omdat Christene nie op Sondae (die opstandingsdag) gevas het nie, begin Lydenstyd op ‘n Woensdag, ses en veertig dae (veertig dae en ses Sondae) voor paasfees.
Simbole, gebruike en rituele in Lydenstyd
Die kruis is die sentrale simbool in Lydenstyd. Die kruis herinner ons aan die kruisiging van Jesus, ‘n teken van sy lyding en sterwe. Dit is dus onvanpas om die kruis te versier.
‘n Doringkroon of spykers kan saam met die kruis dien as simbole.
‘n Groot, wit kers met doringdraad daarom gedraai, beeld uit hoe Christus gekom het om bevryding te bring van watter menslike nood ook al.
Lydenstyd is ‘n tyd van hertoewyding. Daarom staan dissipelskap sentraal. Lydenstyd is dus ‘n tyd van toerusting vir dissipelskap.
Die gebruik om in hierdie tyd van voedsel te vas, staan in die teken van hertoewyding. Hierdie gebruik kan met ‘n bietjie erbeelding met vrug in ons huise gebruik word. As ‘n teken van ons bereidheid om op te offer vir die evangelie, kan ons byvoorbeeld besluit om in hierdie tyd te vas van ‘n gewoonte, soos die lees van tydskrifte of die kyk van TV. Ons kan ook besluit om van sekere voedselsoorte te vas.
Lydenstyd is ‘n tyd van bepeinsing en stilte. Afsondering is daarom baie nodig. Hoewel ons in hierdie tyd baie nadink oor God se oordeel oor die sonde, is dit ook ‘n tyd om ons te verwonder oor die kruisiging as dié liefdesdaad van alle tye.
Lydenstyd is ‘n gereedmaak om vernuwing in ons lewe te ontvang. Die pynlikheid van die erkenning van ons eie sonde is hiervoor noodsaaklik. Veroormoediging, skuldbeleidenis en boetedoening is in hierdie tyd prominent, maar dit alles staan in die teken van die nuwe lewe wat ons simbolies ontvang op Paassondag. Die as van As-Woensdag is ‘n simbool hiervan.
Van die wonderlikste kerkmusiek is lydensmusiek. Beter as om net daarna te luister, is om self deel te neem aan ‘n kooruitvoering of die gereelde sing van lydensliedere.
Let op die rituele en simboliek van Palmsondag en die daaropvolgende Groot Lydensweek, wat uitvoerig behandel word by daardie week.
Op As-Woensdag is die kleur grys. Vir die res va Lydenstyd word donker, aardse kleure voorgestel. Pers word dikwels in hierdie tyd gebruik, maar herinner dalk te veel aan ‘n begrafnis.
Die kleure van die Groot Lydensweek en Paasnaweek is belangrik omdat dit die dramatiese karakter van hierdie tyd kan onderstreep. Vanaf Palmsondag tot die Donderdag voor Goeie Vrydag, word ‘n dieprooi gebruik om die bloed van Christus te simboliseer.
Op Goeie Vrydag en die daaropvolgende Saterdag word geen kleure of versierings gebruik nie. Dit staan in kontras met die baldadigheid van die versierings en kleure wat op Paassondag en in die tyd daarna gebruik word.
Nuusbrief 2 September 2018
Nuusbrief 26 Augustus 2018
Nuusbrief 5 Augustus 2018
Nuusbrief 29 Julie 2018
Nuusbrief 22 Julie 2018
© 2018 - NG Kerk Lindenpark Proudly powered by WordPress  Weaver II by WP Weaver